**Malam Bacai Sanhá** (5. toukokuuta 1947 Darsalame Portugalin Guinea – 9. tammikuuta 2012 Pariisi Ranska) oli guineabissaulainen poliitikko ja valtiomies. Sanhá valittiin kesä-heinäkuun 2009 Guinea-Bissaun presidentiksi. Tämä oli toinen kerta, kun hänet nimitettiin Guinea-Bissaun valtionpäämieheksi. Sanhá oli presidenttinä kuolemaansa 2012 asti.

Uran alkuvuodet
---------------

Sanhá syntyi muslimiperheeseen Dar Salamessa Quinaran alueella. Sanhá oli Portugalin Guineassa PAIGC-itsenäisyyspuolueen taistelija vuodesta 1962 ja sai puolueensa opiskeluapurahan Saksan demokraattiseen tasavaltaan (DDR). Siellä hän suoritti sosiaali-poliittisisten tieteiden loppututkinnon. Opintojensa jälkeen Sanhá loi poliittista uraa erilaisissa julkishallinnon tehtävissä.

Bacai Sanhá toimi Biombon alueen hallintovirkamiehenä 1975 ja sitten Bafatán alueen maaherrana. Vuonna 1986 Sachá nousi Guinea-Bissaun hallitukseen itäisestä maakunnasta vastaavaksi ministeriksi. Vuosina 1990–1991 hän toimi kansallisen työläisten liiton (União Nacional dos Trabalhadores da Guiné-Bissau, UNTG) pääsihteerinä ja 1992 hallituksen tiedotus- ja liikenneministerinä. Vuoden 1994 parlamenttivaalit olivat avoimet useille puolueille. Sanhá valittiin aiemmin yksipuoluejärjestelmäisen PAIGC:n edustajana Guinea-Bissaun parlamentin puhemieheksi.

Puhemiehestä tilapäiseksi presidentiksi 1999–2000
-------------------------------------------------

Sanhá nousi ensimmäisen kerran valtionpäämieheksi poikkeusoloissa, 7. toukokuuta 1999 tapahtuneen sotilasvallankaappauksen jälkeen. Sotilasvallankaappauksella syrjäytettiin presidentti João Bernardo Vieira. Parlamentin puhemiehenä tuolloin toiminut ja maan valtapuoluetta PAIGC:tä edustanut sekä Vieiraa kritisoinut Sanhá nostettiin "perustuslain mukaan" tilapäiseksi presidentiksi hetken valtiota johtaneen kenraali Ansumane Manén ja sotilasjuntan tuella. Sanhán ensimmäinen presidenttikausi päättyi seuraavien, vuodenvaihteen 1999–2000, presidentinvaalien jälkeen. Tuolloin valituksi tuli Kumba Ialá, joka oli jo ensimmäisellä äänestyskierroksella johdossa ja keräsi toisella kierroksella selkeän enemmistön (72 %) annetusta äänistä. Sanhá jäi toiseksi 28 %:n äänisaalilla.

Ehdokkuus 2005 ja seuraavat presidentit
---------------------------------------

Sancha oli ehdokkaana myös kauden 2005–2010 presidentinvaaleissa 19. kesäkuuta 2005. Näissä vaaleissa hän keräsi ensimmäisellä kierroksella eniten kannatusta, mutta hävisi vaalien toisella kierroksella niukasti 52 % äänistä keränneelle João Bernardo Vieiralle.. Sanhán oli aluksi vaikea hyväksyä tätä häviötään, mutta lopulta hän tyytyi tilanteeseen maan korkeimman oikeuden hylättyä vaaleja koskeneen valituksen. Valtaan noussut Vieira toimi presidenttinä lokakuun 2005 alusta aina maaliskuun 2. päivään 2009, jolloin hänet murhattiin. Tilapäiseksi presidentiksi nousi maalis-heinäkuuksi 2009 maan parlamentin puhemies Raimundo Pereira.

Kesä-heinäkuun presidentinvaalit ja valinta uudeksi presidentiksi 2009
----------------------------------------------------------------------

Kesä-heinäkuussa 2009 järjestettiin ylimääräiset presidentinvaalit presidentti Vieiran seuraajan valitsemiseksi. Vaalien ensimmäisen kierroksen vaalikampanjan kiihtyessä murhattiin 5. kesäkuuta 2009 yksi presidenttiehdokkaista, kansanedustaja ja entinen ministeri Baciro Dabo. Samana päivänä kaksi aiempaa ministeriä, mukaan luettuna entinen pääministeri Faustino Imbalí ja tapahtumien selitysraportin allekirjoittamisesta kieltäytynyt valtion tiedustelupalvelun (Serviços de Informação do Estado, SIE) johtaja, pidätettiin. Maan korkeimpia oikeusviranomaisia uhkailtiin, mikä muutamaksi viikoksi katkaisi ylimpien oikeusasteiden normaalin toiminnan. Puutteelliseen turvallisuuteen vedoten presidenttiehdokas Pedro Infanda vetäytyi vuoden 2009 presidenttivaaliehdokkuudesta.

Ensimmäisellä kierroksella kukaan vaalitaistelua jatkaneista ehdokkaista ei saanut riittävää kannatusta tullakseen suoraan valituksi. Toisella äänestyskierroksella Sanhá sai enemmistön (63 %) annetuista äänistä ja nousi näin Guinea-Bissaun uudeksi vaaleilla valituksi presidentiksi. Toiseksi jäänyt Kumba Ialá keräsi 36 prosenttia annetuista äänistä ja lehtitietojen mukaan ilmoitti hyväksyvänsä vaalituloksen "Guinea-Bissaun kansan voittoina". Sanhá vannoi virkavalansa 8. syyskuuta.

Sanhá sairasteli paljon presidenttikaudellaan. Senegalilainen sanomalehti julisti hänet jo kuolleeksi joulukuussa 2011. Hänen sairaudestaan ei annettu julkisuuteen tietoja, mutta hänet otettiin hoitoon Pariisin Val-de-Grâcen sotilassairaalaan ennen joulua. Sanhá kuoli 9. tammikuuta 2012. Ennen kuolemaansa hän oli ollut jo koomassa jonkin aikaa.

Lähteet
-------

1. 1 2  Guinea-Bissaun presidentti kuoli Ranskassa *YLE Uutiset*.  9.1.2012. Helsinki:  Yleisradio. Viitattu 9.1.2012.
2. ↑  Whiteman, Kaye: Malam Bacai Sanhá obituary *The Guardian*.  16.1.2012. Guardian News and Media Limited. Viitattu 15.12.2013. (englanniksi)
3. 1 2 3 4  Guiné-Bissau: Kumba Yala assune derrota e Bacai Sanhá assume «vitória do povo» (Guinea Bissau: Kumba Yalan mielestä vaalitulos on "kansan voitto")  30.7.2009. Jornal Digital.  Arkistoitu 31.7.2009. Viitattu 2.8.2009. (portugaliksi)
4. ↑   Guinea-Bissau: Biography of presidential candidate Sanha (viite verkkouutisarkiston kautta) *PANA news agency web site, Dakar*.  January 18, 2000. Dakar. Viitattu 1.8.2009. (englanniksi)
5. 1 2   Elections in Guinea-Bissau *African Elections Database*. Viitattu 1.8.2009. (englanniksi)
6. 1 2  EU Election Observation Mission to Guinea-Bissau 2009 - General Background European Union Election Observation Mission (EU EOM).  Arkistoitu 2.3.2012. Viitattu 1.8.2009. (englanniksi)
7. ↑  Guinea-Bissaun presidentti murhattiin - armeija kiistää vallankaappauksen *YLE Uutiset*.  2. maaliskuuta 2009. Yleisradio. Viitattu 1.8.2009. (suomeksi)[vanhentunut linkki]
8. ↑  EU Election Observation Mission to Guinea-Bissau 2009 - Preliminary statement European Union Election Observation Mission (EU EOM).  Arkistoitu 2.3.2012. Viitattu 1.8.2009. (englanniksi)
9. ↑  Guiné-Bissau: Malam Bacai Sanhá é o novo Presidente guineense (Guinea-Bissau: Sanhásta uusi presidentti)  29.7.2009. Jornal Digital.  Arkistoitu 31.7.2009. Viitattu 2.8.2009. (portugaliksi)
10. 1 2  Sanha wins Guinea-Bissau vote *AlJazeera.net in English*.  29.7.2009. Viitattu 31.7.2009. (englanniksi)
11. ↑  Sanha makes his pledge (Guinea-Bissau: Sanhásta uusi presidentti) *Independent Online*.  9.9.2009. Viitattu 2.4.2010. (englanniksi)

Guinea-Bissaun lippuGuinea-Bissaun presidentit

* Luís de Almeida Cabral
* João Bernardo Vieira
* Carmen Pereira
* João Bernardo Vieira
* Ansumané Mané
* Malam Bacai Sanhá
* Kumba Ialá
* Veríssimo Correia Seabra
* Henrique Rosa
* João Bernardo Vieira
* Raimundo Pereira
* Malam Bacai Sanhá
* Raimundo Pereira
* Mamadu Ture Kuruma
* Manuel Serifo Nhamadjo
* José Mário Vaz
* Umaro Sissoco Embaló